**Το άρθρο**

Συνήθως στην παραγωγή γραπτού λόγου ζητείται η συγγραφή ενός άρθρου, προορισμένου για σχολική, τοπική ή πολιτική εφημερίδα ( ή περιοδικό).

Το βασικό γνώρισμα του άρθρου είναι ο τίτλος, η απουσία του οποίου έχει ως αποτέλεσμα την απώλεια βαθμών. Ο τίτλος, ανάλογα με το περιεχόμενο του κειμένου, μπορεί να είναι  ουδέτερος καυστικός, περιπαικτικός, χιουμοριστικός, ειρωνικός, επιδοκιμαστικός, αποδοκιμαστικός πρωτότυπος, κυριολεκτικός ή μεταφορικός, αλλά οπωσδήποτε σύντομος και μεστός. Στη σύνταξη του μάλιστα μπορούμε να χρησιμοποιήσουμε και τα κατάλληλα σημεία στίξης, για να προσδώσουμε το σχόλιο που επιθυμούμε(λ.χ. εισαγωγικά για να δηλωθεί ειρωνεία ή αποσιωπητικά για να διαφανεί συγκίνηση ή αμηχανία).

Περιεχόμενο: το άρθρο έχει καθαρά  επικαιρικό χαρακτήρα, καθώς  αφορμάται πάντα από ένα επίκαιρο γεγονός , το οποίο σχολιάζει ή ερμηνεύει. Στον πρόλογο, συνήθως γίνεται αναφορά στο συγκεκριμένο γεγονός, το οποίο αποτελεί το ερέθισμα για τη γραφή του άρθρου.  Τέτοια κείμενα αναφέρονται σε επίκαιρα θέματα  όπως είναι: η εγκληματικότητα, η υπερκατανάλωση, η μοναξιά κ.λπ.

λ.χ. Με ιδιαίτερο ενδιαφέρον παρακολούθησε η μαθητική κοινότητα/ελληνική κοινωνία την προβολή ταινίας… Την προηγούμενη εβδομάδα ο ελληνικός λαός συγκλονισμένος παρακολούθησε στους τηλεοπτικούς του δείκτες την…

Γλώσσα: επικρατεί η αναφορική λειτουργία της, έχει σχετικά πειθαρχημένη σύνταξη,  κυριαρχεί το γ’ ρηματικό πρόσωπο, απέχει  από τη λογοτεχνία και κινείται στο χώρο της ερμηνευτικής δημοσιογραφίας. Γίνεται συνήθως χρήση ενεστώτα.

Ύφος: συνήθως  τυπικό, επίσημο, απρόσωπο. Το ύφος, που ταιριάζει στο επικοινωνιακό περιβάλλον του, είναι συνήθως σοβαρό, αν και εξαρτάται από το επίπεδο του αναγνωστικού κοινού στο οποίο υποθετικά απευθύνεται ο  αρθρογράφος. Με λίγα λόγια σε ένα σχολικό έντυπο θα επιλέξουμε πιο οικείο ύφος, προφορικότητα στην έκφραση, α ενικό και πληθυντικό πρόσωπο ενώ σε μια πολιτική εφημερίδα το ύφος μας γίνεται περισσότερο ουδέτερο, αντικειμενικό και απρόσωπο και γράφουμε σε γ΄ενικό και πληθυντικό πρόσωπο.

Η τυπική δομή άρθρου:

* Πρόλογος, όπου εκτίθεται το θέμα ή η προβληματική του. Συνήθως είναι επαγωγικός, καθώς από το ειδικό (αφόρμηση από την επικαιρότητα), προχωρά στη γενικότερη τοποθέτηση, που έχει να κάνει συνήθως με τα ζητούμενα του θέματος.
* Κύριο μέρος, όπου παρατίθεται επαρκές αποδεικτικό υλικό, προκειμένου να διασαφηνιστεί η κυρίαρχη ιδέα, να τεκμηριωθεί η θέση – ισχυρισμός που διατυπώθηκε στην εισαγωγική παράγραφο ή να ανασκευαστεί μία θέση.
* Επίλογος, όπου έχουμε τη συμπυκνωμένη θεώρηση των θέσεων του κύριου θέματος.